Έσση

Γεωγραφία

Με εξαίρεση το νοτιοδυτικό της τμήμα, η Έσση είναι κυρίως ορεινή και διασχίζεται από τους ποταμούς Φούλντα, Λαν και Μάιν. Εκτείνεται μεταξύ του άνω ρου του Βέζερ προς τα βορειοδυτικά και του μέσου Ρήνου προς τα νοτιοδυτικά. Το κρατίδιο περιλαμβάνει την οροσειρά Τάουνους, η οποία ορίζεται από το Λαν και τον Μάιν, και τον ηφαιστειακό όγκο Φόγκελσμπεργκ. Στα νότια περιλαμβάνει μερικώς τα όρη Όντενβαλντ. Η περιοχή καλύπτεται από πυκνά δάση και βοσκότοπους. 
Ο νότος του κρατιδίου είναι ιδιαίτερα πυκνοκατοικημένος με τη μητροπολιτική περιοχή της Φρανκφούρτης που περιέχει και τις πόλεις Όφενμπαχ, Ντάρμστατ και Βιζμπάντεν. Στο κεντρικό μέρος βρίσκονται οι πόλεις Γκίσεν και Μάρμπουργκ. Ανατολικά βρίσκεται η πόλη Φούλντα και βόρεια το Κάσσελ. Εκτός από το ανατολικό μέρος οι γεωγραφικές περιοχές αντιστοιχούν στις διοικητικές περιφέρειες.

Θρησκεία

Στη βόρεια Γερμανία οι κάτοικοι είναι ως επί το πλείστον Ευαγγελικοί χριστιανοί και στη νότιο Γερμανία Καθολικοί χριστιανοί. Τα σύνορα των δύο περνάνε μέσα από το κρατίδιο της Έσσης. Υπάρχουν όμως και θρησκευτικές νησίδες της άλλης πλευράς στις οποίες οι κάτοικοι έχουν μεγάλο φανατισμό.

Κουζίνα

Το γνωστότερο σπεσιαλιτέ διεθνώς από την Έσση είναι τα Λουκάνικα Φρανκφούρτης, τα οποία παραδοσιακά προσφέρονται με ξινό λάχανο. Αντί για μπίρα η οποία έχει επίσης μια σχετική παράδοση οι κάτοικοι της Έσσης προτιμούν το μηλόκρασο η και χυμό από μήλο. Συνήθως στην εποχή του Πάσχα προσφέρεται η Γκρύνε Ζόσσε (Grüne Sosse, πράσινη σάλτσα), ένα είδος κρύας σούπας από λαχανικά. Στο βόρειο μέρος του κρατιδίου ένα τοπικό σπεσιαλιτέ είναι το λουκάνικο Άλε Βουρστ (Ahle Wurst, παλιό λουκάνικο) που προσφέρεται σε παλιά αλλά και σε φρέσκια μορφή. Ένα γλύκισμα στη Φρανκφούρτη είναι τα Μπεθμένχεν (Bethmännchen) Πρόκειται για κομμάτια μαρζιπάν φλαμπέ με αμύγδαλα.

Οικονομία

Το κρατίδιο είναι ένα από τα πλουσιότερα της Γερμανίας. Το ακαθάριστο εθνικό προϊόν της το 2012 ήταν 227 δισεκατομμύρια € . Η Έσση είναι η 31η μεγαλύτερη οικονομία του κόσμου. Επίσης οι δύο δήμοι της Γερμανίας με τους πλουσιότερους κατοίκους που βρίσκονται στην Έσση, είναι το Κένιχστάιν (Königstein) και το Μπαντ Χόμπουργκ.
Μεγάλες και γνωστές εταιρίες με έδρα το κρατίδιο είναι η Deutsche Bank, Commerzbank, Fraport, Merck, B. Braun, Buderus και Deutsche Börse. Καμία από τις μεγάλες βιομηχανίες μετάλλου και ανθρακωρυχεία δεν βρίσκονται στην Έσση.

Μέσα μαζικής ενημέρωσης

Το Hessischer Rundfunk είναι η κρατική ραδιοφωνία και τηλεόραση της Έσσης, και μέλος της κοινοπραξίας ARD. Σημαντικότερη εφημερίδα είναι η Frankfurter Allgemeine Zeitung που διαβάζεται σε όλη τη Γερμανία. Αρκετοί εκδοτικοί οίκοι είχαν ή έχουν έδρα τη Φρανκφούρτη, όπου διοργανώνεται και η Διεθνής Έκθεση Βιβλίου.

Πολιτική, σύμβολα και ονομασία

Ο εθνικός ύμνος του κρατιδίου είναι το Hessenlied (ο ύμνος της Έσσης), και η Σημαία της Έσσης ερυθρόλευκη. Σύμβολο είναι το λιοντάρι. Το κρατίδιο ιδρύθηκε το 1947 ενώ παλαιότερα υπήρχαν μέχρι το 1918 τα πριγκιπάτα της Έσσης, που χωρίστηκαν από τους διαδόχους. Η ονομασία είναι Έσση (Hessen) και σπανιότερα η Χώρα τον Έσσων (Hessenland). Η αρχαία Ελληνική ονομασία είναι Ασσία και στα λατινικά Hassia.
Μια ιδιοτροπία στο σύνταγμα του κρατιδίου ήταν η ποινή θανάτου, που δεν μπορεί όμως να διεξαχθεί διότι οι νόμοι της Γερμανίας (στο γερμανικό σύνταγμα αναγράφεται η φράση "Bundesrecht bricht Landesrecht." (άρθρο 31 του γερμανικού συντάγματος) – Ο ομοσπονδιακός νόμος είναι ανώτερος από τον τοπικό νόμο.) είναι νομικά πάνω από τους νόμους του κρατιδίου. Κάθε τέσσερα χρόνια διεξάγονται τοπικές εκλογές στο κρατίδιο για την ανάδειξη των μελών του τοπικού Κοινοβουλίου (Landtag) με έδρα το Βισμπάντεν. Πρωθυπουργός του κρατιδίου είναι ο Φόλκερ Μπούφιε από την CDU από τις 31 Αυγούστου 2010.
Το 2018, η διάταξη για τη ποινή θανάτου αφαιρέθηκε από το σύνταγμα της Έσσης, μετά από δημοψήφισμα όπου το 83% των ψήφων ήταν υπέρ της κατάργησης.

2009

Οι εκλογές του 2009 διεξήχθησαν πρόωρα στις  18 Ιανουαρίου 2009 μετά την αποτυχία των Σοσιαλδημοκρατών να σχηματίσουν κυβέρνηση μειοψηφίας. Το κυβερνών κόμμα Χριστιανοδημοκρατική Ένωση (CDU) όπως και η Αριστερά διατηρήθηκαν στα ίδια επίπεδα με τις εκλογές του 2008 και το πρώτο παρουσίασε μικρή αύξηση. Αντίθετα, το Σοσιαλδημοκρατικό Κόμμα SPD απώλεσε 13%, ποσοστό που πήγε στο Ελεύθερο Δημοκρατικό Κόμμα. Οριακά με μόλις άνω του 5% εισήχθη στο τοπικό κοινοβούλιο  το αριστερό κόμμα Η Αριστερά (Die Linke). Συνακόλουθα, αναμένεται να σχηματιστεί κυβέρνηση ανάμεσα στο CDU και στο FDP.